‘Metrorail in Kaapstad nou in ŉ situasie van terreur’Foto: ANA Nog ŉ trein van Metrorail is vandeesweek in Kaapstad aan die brand gesteek en die dade word as terreur en sabotasie bestempel. Die trein is Woensdag by die Retreat-treinstasie naby Muizenberg aan die brand gesteek. Volgens berigte is een mens tydens die voorval beseer en drie treinwaens heeltemal verwoes. Die brand het ook ŉ uitwerking op verskeie treinroetes gehad en dienste vertraag. Dié brandvoorval volg kort op die voorval Saterdag by die Kaapstad-stasie waar twee waens heeltemal verwoes is en 11 ander waens en infrastruktuur beskadig is. Dié skade word op sowat R30 miljoen geraam. “Dit is die derde treinbrand by die Retreat-stasie vanjaar en die sesde in die Wes-Kaap in die afgelope ses weke,” het Nceba Hinana, die DA se provinsiale woordvoerder van vervoer en openbare werke, ná die voorval gesê. Die DA het ŉ beroep op Bheki Cele, minister van polisie, gedoen om ŉ spesiale taakspan saam te stel om die oorsprong van die voorvalle te ondersoek. Hinana het gesê bykomde veiligheidskameras moet ook so gou moontlik geïnstalleer word aangesien dit sal help om te bepaal hoe die brande gestig word. Die United National Transport Union (Untu) het die jongste voorval streng veroordeel en as sabotasie bestempel. “Tans het Metrorail net 40 treine van die 88 wat nodig is om ŉ behoorlike diens te lewer. Dit beteken oorvol treine en vertragings raak net erger,” het Steve Harris, algemene sekretaris van Untu, gesê. Dié vakbond, wat die meerderheid werkers van Prasa verteenwoordig, het óók ŉ beroep op Cele gedoen om ŉ taakspan saam te stel. Dr. Corné Mulder, VF Plus-hoofsweep en provinsiale leier van die Wes-Kaap, het gesê die vernietiging van treinwaens en infrastruktuur van Metrorail in Kaapstad het nou buite beheer geraak en die situasie waaraan duisende pendelaars daagliks blootgestel word, is niks anders nie as dade van terreur wat besig is om die stad lam te lê. “Daar heers tans ongebreidelde anargie op dié voorstedelike vervoerstelsel met treinwaens wat aan die brand gesteek word, misdaad wat op treine gedy, infrastruktuur wat in duie stort en feitlik geen sprake meer van betroubare tydroosters nie,” het Mulder gesê.